Wikipedia:Padoman dalam manajamahan artikel
Kok Sanak nio manajamahan sabuah artikel dari Wikipedia bahaso lainnyo ka dalam bahaso Minangkabau, ado babarapo hal nan kami anjuaan untuak diparatian:
- Jan manggunoan masin panajamah. Mayoritas pangguno nan mamakai masin tajamahan dan indak disuntiang labiah daulu lalu lansuang dimasuakan ka Wikipedia bahaso Minangkabau, biasonyo ka capek dikataui. Pangguno nan basangkutan ka mandapek paringatan atau bahkan diblokir. Paralu diingek, labiah elok tajamahan ketek nan rancak daripado tajamahan panjang nan buruak.
- Tajamahan paragraf pambuko. Saumpamo wakatu Sanak tabateh, tajamahanlah paragraf pambukonyo talabiah daulu, nan biasonyo mamuek informasi tapantiang nan paralu dikataui manganai subyek artikel ko. Paragraf pambuko adolah 1-3 paragraf patamo nan tadapek di awal artikel. Dalam artikel nan panjang, paragraf intro muncua sabalun daftar isi.
- Paratian gaya bahaso. Bilo manulih, paratian gaya bahaso Sanak supayo sasuai jo gaya bahaso ensiklopedia nan candaruang formal, obyektif, jo baku.
- Jan manajamahan kato demi kato. Indak samonyo bahaso punyo tata bahaso nan sarupo jo bahaso Minangkabau. Dek karanonyo, hindari manajamahan kato demi kato. Sasuaikanlah jo kalimaik nan bagaya bahaso Minangkabau.
- Rujuaklah kamuih. Apobilo manamui kato nan Sanak indak kataui atau kurang jaleh aratinyo, sarancaknyo Sanak pareso arati kato tu ka kamuih. Kok kato tu indak ado dalam kamuih, tulihlah kato tu manuruik caro baco bahaso Minangkabau atau bahaso Indonesia (untuak istilah teknis/kusuih, contohnyo: biology manjadi biologi), atau biaan sajolah kato tu dalam bahaso asalinyo, namun dicetak miriang (italic). (Situs Kamus Indonesia-Minang Pusba, Situs Kamus KBBI Pusba)
- Cantumkan interwiki atau sumber artikel. Kok Sanak manajamahan dari artikel Wikipedia lain (misanyo bahaso Inggirih atau Malayu), cantumkanlah pautan interwiki artikel babahaso Minangkabau tu ka laman artikel dalam bahaso-bahaso lainnyo, nan lataknyo ado pado sidebar di sisi kida artikel. Baitu juo kok Sanak manajamahan artikel dari suatu situs internet lain, atau dari artikel di majalah atau buku, jan lupo cantumkan pautan ka laman sumber tu pado akia artikel.
- Salin artikel Wikipedia lain dari laman sumber. Kok Sanak manajamahan dari artikel Wikipedia lain, untuak mampatahanan format-format wiki sarato babagai pautan nan ado di laman sumbernyo, Sanak dapek manyalin artikel tu dari laman suntiangannyo (indak dari laman baconyo), jo caro maklik "edit/suntiang" dan sudah tu manyalinnyo.
- Ubahlah satuan metrik asiang (mis. Inggirih) ka satuan SI. Kok Sanak manajamahan artikel dari Wikipedia Inggirih, sarancaknyo satuan-satuan metrik Inggirih/Amerika sarupo inci, mil, pound jo lain-lainnyo diubah ka satuan SI. Asianyo dapek dibulekan ka ateh atau ka bawah, indak paralu tapek bana kacuali jikok konteksnyo mamaraluan katalitian jo angko nan tapek.
- Sasuaianlah jo konteks satampek. Mayoritas pangguno Wikipedia bahaso Minangkabau adolah warga nagara Indonesia, sainggo jikok manajamahan artikel-artikel nan sensitif, tarutamo dari Wikipedia bahaso Inggirih atau lainnyo, tolong paratian jo sasuaian isi artikelnyo. Kusuihnyo nan kami mukasuik adolah artikel-artikel tantang agamo, budayo, sijarah, jo politik. Jan lupo pulo untuak bapagang taguah pado suduik pandang netral. Anyo karana artikel tu barasa dari Wikipedia bahaso Inggirih, indak salalu baarati indak mamiliaki masaalah. Ingeklah, Wikipedia bahaso lain disuntiang juo dek sukorilawan-sukorilawan, nan takadang ado ciek-duo informasi nan indak valid nan mungkin taikuik Sanak tajamahan.
- Jan talalu picayo diri. Kok Sanak indaklah surang nan mangarati bahaso asiang tatantu sacaro lanca, mulailah jo subyek-subyek nan mudah talabiah daulu. Untuak Wikipedia bahaso Inggirih, takadang artikelnyo alah sangaik panjang sainggo manajamahannyo indak mudah. Sanak dapek mancubo mancaliak apokoh ado artikel tantang subyek nan Sanak inginkan di Wikipedia bahaso Inggirih sadarano. Di sinan bahaso Inggirih nan digunoan labiah sadarano, dan dibuek untuak para panyuntiang nan adolah panutua bahaso Inggirih sabagai bahaso kaduo (atau katigo).
- Sasuaian tando baco pado bilangan. Dalam bahaso Inggirih, tando baco koma digunoan untuak manandoi jumalah ribuan atau kalipatannyo. Kutiko manajamahan, gantilah koma tu jo tando titiak, saroman panulisan dalam bahaso Indonesia.
- - Misanyo: 1.000 (saribu), indak 1,000.
- Tambahanlah {{Tajamahan}} pado laman pambicaroannyo.
Contoh kasalahan[suntiang | suntiang sumber]
Di bawah ko contoh dari kasalahan panajamahan nan baakibaik tatulihnyo fakta nan batulak balakang:
- Teks asali dari Wikipedia bahaso Inggirih: (sumber barito)
- On 27 September 2005, he resigned enabling President Hosni Mubarak to call for General Elections. Nazif remained as a caretaker Prime Minister until the new government formed on 27 December 2005.
- Salah ditajamahan jadi: (revisi nan salah)
- Pada 27 September 2005, inyo diangkek Presiden Hosni Mubarak untuak maikuiki Pamiliahan Jenderal. Nazif kamudian sabagai pajabaik Pardana Mantari inggo pamarentahan baru tabantuak pado 27 Desember 2005.
- Fakta nan saaruihnyo: (revisi pabaikan)
- Pado 27 September 2005, inyo maunduaan diri. Presiden Hosni Mubarak kamudian maadoan Pamilihan Umum. Nazif tatap sabagai pajabaik samantaro Pardana Mantari inggo pamarentahan baru tabantuak pado 27 Desember 2005.
Pado contoh tajamahan salah di ateh, ada babarapo fakta nan batulak balakang:
- Nazif pado 27 September 2005 maunduaan dirinyo, bukannyo malah diangkek.
- Presiden Hosni Mubarak maadoan pamiliahan umum, bukannyo pamiliahan jenderal.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn eng_Latn min_Latn min_Latn min_Latn min_Latn min_Latn min_Latn min_Latn